Bombardovanie Vrútok 13. septembra 1944

Bombardovanie Vrútok 13. septembra 1944 bol nálet amerických vzdušných síl na železničný uzol vo Vrútkach počas druhej svetovej vojny. Sedem bombardérov B-17 Flying Fortress 15. leteckej armády bombardovalo z dôvodu hmly nad primárnym cieľom (rafinéria Blechhammer-Juh) príležitostný cieľ, ktorým bola zoraďovacia stanica vo Vrútkach na Slovensku. Poškodených bolo asi 50 vagónov, trať bola prerušená a bomby zasiahli budovy na juhu a severe cieľa.

 Predohra 
Po vypuknutí Slovenského národného povstania začali 31. augusta 1944 prvé vážne boje medzi nemeckými jednotkami a povstalcami v Strečnianskej tiesňave. Dňa 5. septembra sa nemecká divízia Tatra prebila do Vrútok a obsadila ich, no povstalecké sily front stabilizovali a nasledujúcich 15 dní prebiehali v Turci tvrdé boje o Vrútky a Priekopu.

 Priebeh náletu 
Dňa 13. septembra 1944 sa veliteľstvo 15. leteckej armády amerických vzdušných síl rozhodlo uskutočniť rozsiahly nálet na ropné rafinérie v Blechhammeri (dnes Blachownia Śląska), Odertale (Zdzieszowice) a Osvienčime na juhu dnešného Poľska (vtedy na území Nemecka). K týmto cieľom letelo 401 bombardérov B-24 Liberator a B-17 Flying Fortress so sprievodom 412 stíhačiek P-51 Mustang a P-38 Lightning. V Taliansku zaútočilo vyše 100 Liberatorov na viadukt Avisio a železničné mosty v Mezzocorona a Ora.


Druhá bombardovacia skupina vzlietla v tento deň z talianskej základne Amendola na svoju misiu č. 274. Z 28 strojov 2. skupiny sa dva vrátili predčasne a iba 19 odhodilo svoje bomby cez hustú oblačnosť na rafinériu Blechhammer-Juh. Zvyšných sedem bombardérov B-17 Flying Fortress napadlo príležitostný cieľ, ktorým bola zoraďovacia stanica vo Vrútkach na Slovensku.

Priamy účastník bojov o Priekopu Emil Perko opisoval v 70. rokoch 20. storočia motív tejto nečakanej pomoci tak, že povstalci registrovali od 10. septembra zvýšený dopravný ruch nepriateľa na železničnej stanici vo Vrútkach. Preto pplk. Perko určil zemepisné súradnice lokality Vrútok a npor. Piotr Veličko zabezpečil ich rádiotelegrafické odoslanie na Ukrajinský štáb partizánskeho hnutia (UŠPH) do Kyjeva so žiadosťou o zásah diaľkového bombardovacieho letectva. UŠPH sa podľa Perka pravdepodobne obrátil so žiadosťou na príslušné veliteľstvo strategického letectva USA. Pravdepodobnejšie však je, že zásah bombardovacieho letectva USA bol dôsledkom rádiodepeší gen. Jána Goliana česko-slovenskému MNO v Londýne, v ktorých žiadal leteckú pomoc. 

 Výsledky náletu 
Na cieľ dopadlo osem minút pred obedom 55 kusov 250-kilogramových RDX bômb koncentrovaných v priestore zoraďovacej stanice Vrútky. Nálet bol podľa vyhodnocovacej správy, vypracovanej po návrate bombardérov na základňu na základe leteckých fotografií, vyhodnotený ako úspešný. 

Boje medzi Vrútkami a Martinom prebiehali až do ústupu povstaleckých síl z Turca 21. septembra 1944.

 Referencie 

 Pozri aj 
 Bombardovanie Slovenska v rokoch 1939 – 1945

Kategória:13. september
Kategória:1944 na Slovensku
Vrútky
Vrútky
Vrútky
Vrútky
Kategória:Vrútky